

**SÜRGŐSSÉGI**

**Előterjesztés**

**a Gárdonyi Emlékév támogatásáról**

**Tisztelt Közgyűlés!**

Eger Megyei Jogú Város Önkormányzata 2022. évi költségvetésének elfogadásával idén az a Gárdonyi Emlékév támogatására 20.000.000 forint áll rendelkezésre.

Eger Megyei Jogú Város Önkormányzata az emlékév fő kezdeményezője és finanszírozója. A városvezetés természetesen kiemelt jelentőséget tulajdonít e rendezvénysorozatnak, mely kihat a város teljes életére, valamint kulturális-turisztikai jelentőséggel is bír.

A költségvetés elfogadása után indult az érdemi munka.

A város több intézménye, kulturális szereplője lett megszólítva, és közös célként jelölték meg az emlékév fontosságát és kiemelt jelentőségét Eger város életében. Megfogalmazásra került, hogy az összefogó szerepet és lebonyolítást az önkormányzaton kívül az Eger Városi Turisztikai Közhasznú Nonprofit Kft. végzi.

Külön megkeresést kapott az Eszterházy Károly Katolikus Egyetem és az Egri Egyházmegye, akik együttműködő szándékukat fejezték ki.

Létrejött egy 5 fős munkacsoport, akik koordinálják az egész évet felölelő programsorozat. Tagjai: Törőcsik Gábor (turisztika) Szalainé Király Júlia (Egri Vár), Dudás Gabriella (önkormányzat), Badacsonyiné Bohus Gabriella (Egyesület Eger Idegenforgalmáért), Kékvölgyi Noémi (rendezvényszervező).

Folyamatosan érkeztek be az ötletek, programok, lehetőségek. Még tavaly decemberben kerestük meg a rendezvényszervezőket, milyen ötletekkel, lehetőségekkel tudnak kapcsolódni az emlékévhez. A város intézményei is megküldték programajánlataikat, valamint civil és egyéb más szervezetektől is érkeztek javaslatok.

Ezek összesítésre kerültek, mely alapján a városvezetés elképzeléseit is figyelembe véve elkészült az emlékév programszerkezete, koncepciója, tervezett költségvetése.

Elsőként az emlékév logója és arculati kézikönyve készült el (1. melléklet). Március 29-én a sajtó képviselőinek bemutattuk az emlékév koncepcióját, jelentőségét, az összeállított programtervezetet, mely így nyilvánosságot kapott (2. melléklet).

A tervezett költségvetést az előterjesztés 3. melléklete tartalmazza.

Időben két fő fókusza lesz az emlékévnek.

A nyári turisztikai főszezonban az egrieket és az Egerbe látogató vendégeket célozzuk meg. Kiemelt esemény az **augusztus 6-14-ig** tartó **Gárdonyi Napok**, mely a Gárdonyi Piknikkel kezdődik, az író születésnapja tiszteletére. A Valide Sultana Fürdőrom kétnapos TUTU Jazz Fesztiválnak ad otthont, majd 3 napon keresztül a belváros és a Dobó tér kínál számtalan koncertet, élményszerű utcai előadásokat, flash-mobokat. A Harlekin Bábszínház jóvoltából testre szerelhető óriásbáb formájában elevenedik meg Gárdonyi Géza, „akivel” bármikor „összefuthatunk”.

A Dobó téri nagyszínpadon fellép többek között Szabó Balázs Bandája, HOBO, Roy és Ádám, Varga Livius és NeVa, valamint a Kávészünet zenekar is. A Gárdonyi kert gyerekbirodalommá válik. Gárdonyi szellemiségét megidézve játékos foglalkozások, arcfestés, kézműves műhely színesíti a délutáni gyermekkoncerteket, bábelőadásokat és táncházat. A Gárdonyi Napokat az Egri vár legjelentősebb eseménye, a Végvári Vigasságok zárja.

A rendezvénysorozat legkülönlegesebb előadásának az Egri vár udvara ad otthont augusztus 10-én. „A múltban a jövőm” Gárdonyitól – Gárdonyiról címmel ad koncertet Dés László és zenésztársai, továbbá közreműködik Gryllus Dorka és Simon Kornél.

Az őszi rendezvénysorozat központi eleme az október 30-a köré szerveződő **Gárdonyi Ünnep,** mely a kultúra és a tudomány jegyében zajlik. Gárdonyi halálának napjához kapcsolódóan ebben az időszakban szakmai konferenciát, koszorúzási, emléktábla avató ünnepséget szervez a város. Az ünnep zárásaként - a Gárdonyi Géza Színházban - **Gárdonyi-est** keretein belül adnak műsort a színház művészei és az Egri Szimfonikus Zenekar.

A Gárdonyi 100 Emlékév Eger turizmusában is jelentős szerepet játszik 2022-ben. Gárdonyi Géza neve az Egri csillagok óriási népszerűsége miatt egybe forrt Egerrel, a regény máig sokak meghatározó könyvélményének számít. Az Eger Városi Turisztikai Kft. erre a kulturális kapcsolódásra helyezi a fő hangsúlyt az idei évben. A népszerű látnivalók (Egri vár, Gárdonyi ház, Líceum, Érseki palota, stb.) részt vesznek az emlékévben, a városi programok közül több is prioritásként kezeli a Gárdonyi évfordulót, és bor-gasztro területen is több ínyencséggel készülnek az egri szolgáltatók. Minden adott tehát, hogy az Egerbe érkező vendégek még több élménnyel térjenek haza egri nyaralásuk, látogatásuk után. Az emlékévvel nem csak Gárdonyinak és munkásságának kívánunk emléket állítani, hanem marketing, turisztikai szempontból is jelentősnek tarjuk. A városmarketingre évek óta nincs lehetőség a pandémia, és anyagi források hiánya miatt. Úgy gondoljuk Gárdonyi neve egy hívószó országszerte.

A tervezett költségvetés több elemből épül fel:

1. Reklám, marketing költségek: 10.0000 Ft

Fontos hangsúlyozni, hogy országos kampányt kívánunk folytatni. A cél, hogy a Gárdonyi Emlékévvel és kiemelt turisztikai programjaival, minél több embert elérjünk és Egerbe csábítsuk.

Kiadás elemek:

* emléklogó, arculati kézikönyv megtervezése
* belvárosban óriásmolinók kihelyezése arculattal, Gárdonyi idézetekkel
* egyéb városi felületeken való megjelenés (köroszlopok, buszmegállók infótáblái)
* Metroreklám, korlátreklám, Volánbusz reklám Budapesten
* facebook hirdetések több térséget folyamatosan megcélozva
* visiteger.com kibővített üzemeltetése
* Vendéglátóhelyeken asztali display kihelyezése (Gárdonyi idézetekkel)
* belvárosi kirakatokon egységes Gárdonyi arculat + idézet

A konkrét árajánlatok bekérése, felületek kiválasztása folyamatban van, a kampány júniusban indulna, de a belvárosi molinók kihelyezése már megkezdődne májusban. A fő időintervallum június-augusztusig tartana.

1. Gárdonyi Napok: 20.000.000 Ft

Augusztus 8-12-ig tartó idegenforgalmi szempontból kiemelt kulturális rendezvény Gárdonyi emlékév arculatát felhasználva népszerűsíti a várost és programkínálatát. Az eddig összeállt program megtalálható a 2. melléklet, sajtótájékoztató anyagban.

Kiadási elemek:

* színpadtechnika
* őrzés- védés
* fellépők tiszteletdíja, rendezvénybiztosítás
* kisebb programok kiadásai
* szervezési költségek
* ajándéktárgyak gyártása

A fellépőkkel felvettük a kapcsolatot, szerződéskötésre várnak.

Ez a 2 elem a költségvetésben és programtervben, aminek kivitelezését el kell indítani, megrendeléseket, szerződéseket meg kell kötni. Ez plusz 10 milliós forrást igényel.

1. Gárdonyi Ünnep: 3.000.000 Ft

Az októberi szakmai rendezvények költségei szerepelnek itt. Szeretnénk ezeken a rendevéznyeken vendégül látni a Gárdonyi települések képviselőit és egyéb meghívott vendégeket.

Kiadási elemek:

* Zárókonferencia és járulékos költségei
* Gárdonyi est (Színház művészei és a szimfonikus zenekar)
* záróvacsora

1. Intézményi és egyéb támogatások, költségek: 6.000.000 Ft

Intézményeink és egyéb szervezetek több szakmai programuk megvalósításához kértek anyagi támogatást. A beérkezett igényeket figyelembe véve alakítottuk ki a költségvetés ezen lábát, melyben még van nagyobb mozgástér a tényleges kiadás tekintetében.

Összességében 39.000.000 Ft-os költségvetés állt össze, melyből az érdemi munka elindulásához - marketing, és rendezvényköltségek - további 10.000.000 Ft fedezet szükséges a költségvetés „Gárdonyi Emlékév” sorára.

A fennmaradó 9.000.000 Ft –ot a pénzmaradvány terhéből kívánjuk biztosítani, melyet a májusi közgyűlés fog tárgyalni.

Kérem a Tisztelt Közgyűlést, hogy a határozati javaslatok szerint támogassák további forrás biztosítását a Gárdonyi Emlékév megvalósításához.

Eger, 2022. április 26.

**Mirkóczki Ádám**

**polgármester**

**Határozati javaslat (egyszerű többség):**

**1.**

Eger Megyei Jogú Város Önkormányzata Közgyűlése elrendeli az V. fejezet 9/5/K Önkormányzati feladatellátás tartaléka címszám 10.000.000 Ft-os csökkentését az II/11/2/1/3/K Idegenforgalmi feladatok – Gárdonyi Emlékév – Dologi kiadások címszám 10.000.000 Ft-os egyidejű emelésével. Az átcsoportosításra a 2022. évi Gárdonyi Napok rendezvény támogatásának fedezete miatt van szükség.

**Felelős:** Mirkóczki Ádám polgármester megbízásából:

Juhász Tamás irodavezető

Gazdasági Iroda

Spisák György aljegyző

Kabinet Iroda

**Határidő:** 2022. május 31.